จับตาอดีตส.ส.อนาคตใหม่ เคาะชื่อพรรคใหม่ “ก้าวไกล” ก่อนเปิดตัว 8 มี.ค.นี้!
จับตาอดีตส.ส.อนาคตใหม่ เคาะชื่อพรรคใหม่ “ก้าวไกล” ก่อนเปิดตัว 8 มี.ค.นี้! เน้นนโยบายทำงานในสภาฯ ลดการปะทะฝ่ายตรงข้าม
จับตาอดีตส.ส.อนาคตใหม่ เคาะชื่อพรรคใหม่ “ก้าวไกล” ก่อนเปิดตัว 8 มี.ค.นี้! เน้นนโยบายทำงานในสภาฯ ลดการปะทะฝ่ายตรงข้าม
4 มี.ค. 2563

ผู้สื่อข่าวรายงานความเคลื่อนไหวของกลุ่ม ส.ส.อดีตพรรคอนาคตใหม่ ซึ่งภายหลังถูกยุบพรรคได้มีการเตรียมไปอยู่พรรคใหม่ โดยมีการประชุมระดมความคิดเห็นของส.ส. และอดีต ส.ส. ในการตั้งชื่อพรรค เมื่อวันที่ 28 ก.พ.-1 มี.ค.ที่ผ่านมา ที่ จ.นครนายก ซึ่งจากการหารือได้ข้อสรุปเบื้องต้นถึงชื่อพรรคใหม่ จำนวน 3 ชื่อ ประกอบด้วย พรรคก้าวไกล , พรรคไทยเท่าเทียม และ พรรคอนาคตไทย
ทั้งนี้ จะมีการโหวตชื่อพรรคใหม่ โดยส.ส. และอดีตส.ส. ที่ยังเกาะกลุ่มกันอยู่ ในวันที่ 6 มี.ค.นี้ ก่อนเปิดตัวพรรคในวันที่ 8 มี.ค. ซึ่งแนวโน้มของสมาชิกส่วนใหญ่เห็นชอบในชื่อของ “พรรคก้าวไกล”  โดยแนวทางการทำงานของพรรคใหม่ จะลดการปะทะกับฝ่ายตรงข้ามให้น้อยลง และจะเน้นการทำงานในสภาผู้แทนราษฎร ทั้งการตั้งกระทู้ถามฝ่ายบริหาร และการผลักดันการออกกฎหมายต่างๆ
สำหรับวิธีการจดแจ้งตั้งพรรคใหม่ จะใช้ชื่อพรรคที่มีการจดแจ้งไว้กับคณะกรรมการการเลือกตั้ง (กกต.) ไว้แล้ว โดยการเปิดตัวพรรคในวันที่ 8 มี.ค.นี้ จะยังใช้ชื่อพรรคเดิมที่จดแจ้งกับ กกต. ไว้ จากนั้น เมื่อมีการดำเนินการตามกฎหมายพรรคการเมือง จะมีการเรียกประชุมใหญ่สามัญพรรคในช่วงต้นเดือนเม.ย.นี้ ก่อนจะเปลี่ยนชื่อและโลโก้ให้เป็นไปตามมติ โดยคาดว่าจะมีการย้ายที่ทำการพรรคออกจากตึกไทยซัมมิท เพื่อไม่ให้เกิดการร้องเรียนขึ้นในอนาคต
ส่วนในวันที่ 8 มี.ค.ซึ่งเป็นวันเปิดตัวพรรคใหม่ ส.ส.ทั้ง 55 คน จะเดินทางไปสมัครสมาชิกพรรคพร้อมกัน และจะเปิดรับสมัครสมาชิกสำหรับประชาชนทั่วไปโดยการวอล์กอินในวันเดียวกัน ส่วนการสมัครผ่านทางช่องทางออนไลน์ สามารถสมัครได้ตั้งแต่วันที่ 22 มี.ค.เป็นต้นไป
อย่างไรก็ตาม ภายหลังศาลรัฐธรรมนูญตัดสินยุบพรรคอนาคตใหม่ และตัดสิทธิ์กรรมการบริหารพรรค (กก.บห.) จำนวน 16 คน ในจำนวนนี้ 11 คนเป็นส.ส. ทำให้พรรคเหลือส.ส. 65 คน ซึ่งตามรัฐธรรมนูญ มาตรา 101 (10) ส.ส.เหล่านี้จะต้องหาสังกัดใหม่ภายใน 60 วัน
โดยเมื่อสัปดาห์ที่ผ่านมา ส.ส. 9 คนของพรรคได้ประกาศย้ายไปสังกัดพรรคภูมิใจไทย และพรรคชาติไทยพัฒนาอีก 1 คน ทำให้ยอดล่าสุดของ ส.ส. อดีตพรรคอนาคตใหม่ เหลือ 55 คนที่คาดว่าจะย้ายไปสมัครพรรคเดียวกันในวันที่ 8 มี.ค.นี้